**TEKOČA GOSPODARSKA GIBANJA**

od 27. junija do 1. julija 2022

Medletna inflacija se je tudi junija precej okrepila, cene so bile za desetino višje kot leto prej. K rasti so največ prispevale za več kot tretjino višje cene energentov, nekoliko nadpovprečna pa je bila tudi rast cen hrane. Okrepljena inflacija v evrskem območju in napoved ECB o hitrejši normalizaciji denarne politike sta razloga za rast donosnosti do dospetja državnih obveznic držav evrskega območja. Donosnost slovenske obveznice je tako v drugem četrtletju dosegla najvišjo vrednost po letu 2014. Ob visoki rasti cen in prodaje je bila vrednost davčno potrjenih računov sredi junija nominalno za okoli petino višja od vrednosti v enakih obdobjih iz let 2021 in 2019. Podatki o realnem prihodku za april in delno maj kažejo nadaljevanje rasti v trgovini in ostalih tržnih storitvah.

|  |  |  |
| --- | --- | --- |
| **Inflacija, junij 2022** |  | |
|  | | **Inflacija se je tudi junija izrazito okrepila in medletno dosegla 10,4 % (mesečno 2,7 %).** Na to je v veliki meri vplivalo prenehanje veljavnosti februarja sprejete začasne oprostitve plačila določenih prispevkov za električno energijo, namenjene blažitvi vpliva visokih cen energentov. S ponovnim obračunavanjem teh prispevkov je bila cena električne energije junija na mesečni ravni višja za več kot 50 %. Cene energentov[[1]](#footnote-2) se sicer krepijo že od marca lani, dodatni zagon pa so dobile z zaostrovanjem razmer v Ukrajini. Junija so bile po naši oceni medletno višje že za približno 35 %, k inflaciji pa so prispevale več kot 4 o. t., kar pa še ne vključuje vpliva spremembe regulacije cen naftnih derivatov 21. junija, ki se bo v celoti odrazila v julijski inflaciji. Višje cene energentov in prehranskih surovin, ki so v določeni meri tudi posledica geopolitičnih napetosti, se vse bolj prelivajo tudi v končne cene hrane. Te so bile junija medletno višje za 12,8 %, k rasti pa so pomembno prispevale višje cene kruha, izdelkov iz žit, olja in mesa. Rast cen storitev se je ohranila na okoli 5 %, k njej pa so največ prispevale višje cene gostinskih storitev, najemnin, počitnic v paketu in nastanitev. Rast cen je bila povišana tudi v večini ostalih skupin blaga in storitev. Nižja od dveh odstotkov je bila le v skupinah izobraževanje (0,4 %) in komunikacije (–5,3 %). |

|  |  |  |
| --- | --- | --- |
| Obveznice, 2. četrtletje 2022 |  | |
|  | | **Donosnosti do dospetja državnih obveznic držav članic evrskega območja so se v drugem četrtletju izraziteje povečale.** Na to je vplivala okrepljena inflacija v evrskem območju in napoved ECB o hitrejši normalizaciji denarne politike. Izraziteje naraščajo donosnosti do dospetja državnih obveznic perifernih držav. Donosnost do dospetja slovenske državne obveznice je bila tako v drugem četrtletju 2,11 %, kar je največ po letu 2014. Razmik do nemške obveznice pa je bil s 102 b. t. približno za 40 b. t. višji kot v predhodnem četrtletju in je približno dvakrat presegel ravni pred izbruhom epidemije. |

|  |  |  |
| --- | --- | --- |
| **Vrednost davčno potrjenih računov, nominalno, od 12. do 25. junija 2022** | |  |
|  | **Vrednost davčno potrjenih računov je bila med 12. in 25. junijem 2022 ob visoki rasti cen nominalno za okoli petino višja od vrednosti v enakem obdobju v letih 2021 in 2019.** K nekoliko višji medletni rasti kot v prejšnjih dveh tednih je največ prispevala 17-odstotna nominalna rast prodaje v trgovini, kjer se sicer izda okoli tri četrtine skupne vrednosti davčno potrjenih računov. Na rast je pomembno vplivala tudi 64-odstotna nominalna rast prodaje v gostinstvu (predvsem zaradi visoke rasti pri nastanitvah), ki pa je bila zaradi nadaljevanja odpravljanja omejitev pri poslovanju v lanskem juniju precej nižja kot v prejšnjih mesecih. | |

|  |  |
| --- | --- |
| Prihodek v trgovini, april−maj 2022 | |
|  | **V trgovini se nadaljuje rast prodaje.** Aprila je bila rast najvišja v *trgovini z motornimi vozili,* kjer se je prodaja po predhodnih podatkih močneje okrepila tudi maja. Kljub rasti pa je zaradi nizke prodaje v prejšnjih mesecih ostala edina izmed glavnih panog, ki je še zaostajala za ravnjo pred epidemijo. Po visoki rasti v prvem četrtletju se je še okrepila prodaja v *trgovini na debelo*. Zmanjšala pa se je v *trgovini na drobno*, na kar je poleg nižje prodaje v trgovini z motornimi gorivi (kjer je sicer realni prihodek v preteklih mesecih zelo nihal) vplivala tudi nižja prodaja v trgovini z živili, pijačami in tobačnimi izdelki. Še okrepila pa se je (aprila in tudi maja po predhodnih podatkih) prodaja v trgovini na drobno z neživili. Ob nizki lanski osnovi (zaradi zaprtja javnega življenja v prvi tretjini aprila) je aprila dosegla visoko, 12,5-odstotno medletno rast. |

|  |  |
| --- | --- |
| Prihodek v tržnih storitvah, april 2022 | |
|  | **Aprila se je nadaljevala rast realnega prihodka tržnih storitev.** Skupni realni prihodek je bil glede na predhodni mesec večji za 2,5 %, medletno pa za 23,5 %, ob nizki osnovi v aprilu 2021. Rast se je tekoče pospešila v informacijsko-komunikacijskih dejavnostih ter prometu in skladiščenju. V prvih je bila predvsem posledica ponovne znatne rasti prihodka v telekomunikacijskih storitvah, kjer se je prihodek od decembra lani večinoma povečeval, v računalniških storitvah pa so se nadaljevala ugodna gibanja na domačem in tujih trgih. V drugem primeru je rast izvirala predvsem iz kopenskega prometa in poštne dejavnosti. V strokovno-tehničnih in drugih poslovnih dejavnostih je prihodek stagniral. Po visoki rasti v preteklih mesecih se je prihodek zmanjšal le v gostinstvu. Zaostanek glede na prihodek pred epidemijo (april 2019) je bil izrazit le še v potovalnih in zaposlovalnih agencijah (za 40 % oz. za 28 %). |



1. Sprva so naraščale le cene naftnih derivatov in toplotne energije. Med energente pa poleg teh štejemo še električno energijo, plin in trda goriva. [↑](#footnote-ref-2)